Żewġ pitturi tal-era tar-Rinaxximent reġgħu kisbu l-preġju kważi oriġinali tagħhom wara proċess ta’ restawr estensiv. Ir-restawr fuq il-pittura Taljan ta’ Antonio de Saliba kixef dettalji interessanti li kienu intilfu b’irtokk li saru fuq il-kwadru aktar minn 300 sena ilu. Żewġ opri tal-arti sagra tal-artist Taljan Antonio de Saliba – li juru l-‘Madonna u Binha’ u lil ‘Ġesu’ mejjet taħt is-salib fil-preżenza t’ ommu’ huma tnejn minn ftit xogħlijiet tal-arti ta’ żmien ir-Rinaxximent li hawn f’Malta u saru qabel il-wasla tal-Kavallieri fl-1530 u għadhom iżejnu l-knisja ta’ Ġieżu fir-Rabat. Charlene Vella li qed tagħmel dottorat fuq il-pittura ta’ Antonio de Saliba spjegat li dawn iż-żewġ kwadri li s-sena d-dieħla se jagħlqu 500 sena kienu ġew kummissjonati minn Messina fl-1510 u waslu Malta ħames snin wara. Hija spjegat li dawn huma tnejn minn madwar 30 pittura ta’ de Saliba li għadhom jeżistu f’Malta, Sqallija u Venezja. “Huma importantisimi għaliex avolja l-knisja medjevali ta’ Santa Maria di Ġesu li kienu kkummissjonati għaliha bħala t-titular, the main altarpiece, m’għadix teżisti għax fit-tmintax-il seklu l-knisja inbidelt f’dik barrokka li nafu llum, l-altarpiece tressqet fis-sagristija minn xi ħdax jew iktar pitturi fadal dawn biss u dawn huma remnant tal-knisja medjevali li kien hawn fir-Rabat, Ta’ Ġieżu,” qalet Charlene Vella. Ir-restawratur Paul Muscat spjega kif permezz ta’ interventi xjentifiċi inkixfu karatteristiċi li s’issa kienu moħbija. Qal li l-akbar diffikuta’ għar-restawraturi kienet li jitneħħa rtokk antik li sar fuq il-pitturi lejn tmiem is-seklu sbatax. “Dan qed nitkellmu fuq panels tal-1515 u l-irtokk sar qisu 1680s u d-diffikulta huwa inti biex tneħħi livell over painting li huwa daqshekk antik minn oriġinal li huwa kważi antik daqsu hu diffiċli ħafna. It-teknika, il-pigmenti u l-binders li jaqdu l-pigmenti jsiru kważi l-istess u allura s-solvent li qed tuża biex tneħħi dak l-overpainting jaf jaffetwalek l-oriġinal,” spjega r-restawratur Paul Muscat. L-akbar bidla hi evvidenti fuq il-Bambin fil-pittura tal-‘Madonna u Binha’. Dan kien moħbi taħt saffi ta’ żebgħa li biddlulu l-fiżjonomija u l-figura tant li qroll li kellu mdendel mal-ġiżirina ma baqax jidher. Dettal ieħor li nkixef hu mant tal-Bambin. Paul Muscat spjega li ż-żewġ pitturi reġgħu kisbu xejra vibranti b’kuluri ta żmien ir-Rinaxximent u tipiċi ta’ Antionio de Saliba. Dan tant kien xoghol metikoluż li s-sur Muscat qal li r-restawraturi kellhom jieqfu għal kwarta wara kull nofs siegħa ta’ xogħol biex iżommu l-konċentrazzjoni.